ኢትዮጵያ፣ ግብፅና ሱዳን በህዳሴው ግድብ ላይ በቀጣይ በሚሰሯቸው ስራዎች ላይ ከስምምነት ደረሱ
ኢትዮጵያ፣ ግብፅ እና ሱዳን ከዚህ ቀደም በታላቁ የኢትዮጵያ ህዳሴ ግድብ ላይ በመርህ ደረጃ ለደረሱት ስምምነት ተግባራዊነት በቁርጠኝነት ለመስራት ተሰማሙ።የሶስቱ ሀገራት የውጭ ጉዳይና የውሃ ሃብት ሚኒስትሮች ስብሰባቸውን ከእሁድ ጀምሮ በካርቱም ሲያደርጉ ቆይተዋል።በዚህም ስብሰባ አገራቱ በቀጣይ በሚሰሩ ሥራዎች ላይ ስምምነት መድረሳቸው ነው የተመለከተው።ግድቡ በታችኛው የተፋሰሱ አገራት ላይ ሊያሳድር የሚችለውን አሉታዊ እና አወንታዊ ተፅእኖ ለማወቅ የሚካሄዱትን ሁለት ጥናቶች እንዲያከናውኑ ቢ አር ኤል በዋና ተቋራጭነት እና  ዴልታሬዝ በንዑስ ተቋራጭነት የተመረጡ ቢሆንም፥ ዴልታሬዝ ሥራውን ማከናወን እንደማይችል በመግለፅ ራሱን አግልሏል።ይህም በመሆኑ አገራቱ ዴልታሬዝ አርቴሊያ በተባለ ኩባንያ እንዲተካ በዚህ ስብሰባ ተስማምተዋል።አርቴሊያ የቀደሙት ሁለቱ ኩባንያዎች ከተሰጣቸው ተልዕኮ ውጭ ምንም ሚና እንደሌለው እና በንዑስ ተቋራጭነት 30 በመቶውን የጥናቶቹን ስራ እንደሚያከናውን ነው የተገለፀው።በአጠቃላይ የሶስትዮሽ ስብሰባው በስምምነት መጠናቀቁን የኢፌዴሪ የውጭ ጉዳይ ሚኒስትር ዶክተር ቴድሮስ አድሃኖም ማምሻውን በስብሰባው ተሳትፈው ሲመለሱ አዲስ አበባ  ቦሌ ዓለም አቀፍ አውሮፕላን ማረፊያ ላይ ገልፀዋል።ዛሬ አገራቱ በተፈራረሙት ሰነድ ላይ በግድቡ ላይ የሚካሄደውን ጥናት በፍጥነት ለማካሄድ ከመስማማት ባለፈ፥ ባለፈው ዓመት የአገራቱ መሪዎች ካርቱም ላይ በመርህ ደረጃ የደረሱበትን ስምምነት ለመተግበር እና መደበኛ ስብሰባዎችን ለማካሄድ መግባባታቸው ነው የተመለከተው።ዶክተር ቴድሮስ በስብሰባው ላይ ግብፅ የግድቡ የውሃ መልቀቂያ ቱቦዎች ቁጥር እንዲጨምር ጥያቄ አቅርባ እንደነበር ጠቁመው ሆኖም ከኢትዮጵያ በኩል ይህን እንደማታደርግ በመግለፅ ተገቢው መልስ መሰጠቱን ነው ተናግረዋል።የውጭ ጉዳይ ሚኒስትሩ በሶስቱ አገራት መካከል የሚፈጠር ስትራቴጂካዊ ግንኙነት እጅጉን ጠቃሚ መሆኑን በማንሳት፥ ለዚህ ግንኙነት ስኬት ኢትዮጵያ  ትሠራለች ብለዋል።በግድቡ ላይ የሚካሄዱት ጥናቶች ጥር ወር ላይ የሚጀመሩ ሲሆን፥ ከስድስት እስከ 15 ወራትም ሊወስዱ ይችላሉ።የታላቁ የኢትዮጵያ  ህዳሴ ግድብ ግንባታ በአሁኑ ወቅት 50 በመቶ የደረሰ ሲሆን፥ ኢትዮጵያ ወደ ግንባታ ከመግባቷ በፊት በቂ ጥናት ማድረጓን በማንሳት ግድቡ ለተፋሰሱ አገራት ተጨማሪ ጥቅሞችን ይዞ እንደሚመጣ በተደጋጋሚ ስትገልፅ ቆይታለች።በመሆኑም የግድቡ ግንባታ በምንም መልኩ  ለደቂቃ  ያህል እንኳ እንደማይቆምም መግለጿ ይታወቃል።በስብሰባው ላይ የግብፅ እና የሱዳን የውጭ ጉዳይ እና የውሃ ሀብት ሚኒስትሮች የታላቁን የህዳሴ ግድብን እንዲጎበኙ ግብ በኢትዮጵያ ግብዣየቀረበ ሲሆን፥ አገራቱም ግብዣውን ተቀብለዋል።(ኤፍ.ቢ.ሲ)